ΓΡΑΠΤΗ ΕΡΩΤΗΣΗ E-0689/97 υποβολή: Gerardo Fernαndez-Albor (PPE) προς την Επιτροπή (6 Μαρτίου 1997)

Θέμα: Διακρίσεις των Βρυξελλών σε βάρος του ισπανικού γεωργικού τομέα

Η Ισπανίδα Υπουργός Γεωργίας, Αλιείας και Τροφίμων ανάφερε ότι ο τομέας της ισπανικής γεωργίας υφίσταται διακρίσεις στις Βρυξέλλες.

Ισχυρίζεται ότι οι ποσοστώσεις που διατίθενται στην Ισπανία για ορισμένα προϊόντα, όπως αρόσιμες εσοδείες ή το γάλα, δεν επαρκούν και αποδεικνύουν ότι «υφίστανται διακρίσεις σε βάρος του ισπανικού γεωργικού τομέα, ο οποίος αντιμετωπίζει μερικές φορές προβλήματα που προκύπτουν από παλαιότερες διαπραγματεύσεις και συνθήκες».

Έχοντας υπόψη τις σοβαρές αυτές κατηγορίες της Ισπανίδας Υπουργού Γεωργίας, θα μπορούσε η Επιτροπή να εξηγήσει τους λόγους της διάκρισης αυτής; Είναι διατεθειμένη να διαπραγματευθεί μια δίκαιη διευθέτηση του θέματος ώστε να παύσει να υφίσταται η διάκριση που καταγγέλλει η Υπουργός;

Απάντηση του κ. Fischler εξ ονόματος της Επιτροπής (24 Μαρτίου 1997)

Η Επιτροπή δεν συμφωνεί με την άποψη σύμφωνα με την οποία οι τομείς των αροτραίων καλλιεργειών και του γάλακτος στην Ισπανία αποτελούν αντικείμενο διακρίσεων εκ μέρους της Κοινής Γεωργικής Πολιτικής (ΚΓΠ).

Και στους δύο τομείς η Κοινότητα εφαρμόζει πολιτική ελέγχου της προσφοράς που σημαίνει περιορισμό των εκτάσεων που μπορούν να λάβουν ενίσχυση όσον αφορά τις αροτραίες καλλιέργειες και περιορισμό του δικαιώματος παραγωγής (ποσόστωση) στον γαλακτοκομικό τομέα. Ο καθορισμός των βασικών εκτάσεων και της ποσόστωσης του γάλακτος βασίστηκαν σε επίσημες στατιστικές και στις δύο περιπτώσεις, η ισπανική διοίκηση αποδέχτηκε τα στοιχεία που εγκρίθηκαν.

Στον τομέα των αροτραίων καλλιεργειών, είναι αλήθεια ότι υπήρξαν ορισμένα προβλήματα υπέρβασης των βασικών εκτάσεων από τότε που εφαρμόζεται η μεταρρύθμιση. Ωστόσο, τα εν λόγω προβλήματα μπορούν να ρυθμιστούν εν μέρει με την κατάλληλη τροποποίηση του σχεδίου περιφερειοποίησης το οποίο έχει εκπονήσει η ίδια η Ισπανία. Πρέπει να σημειωθεί ότι μέχρι τώρα η Επιτροπή αντιμετώπισε τα προβλήματα που παρουσιάστηκαν με ευελιξία, λαμβάνοντας υπόψη τις εξαιρετικές περιστάσεις όπως η ξηρασία. Η ευελιξία αυτή επέτρεψε τη μείωση των αρνητικών επιπτώσεων των υπερβάσεων από τους παραγωγούς.

Συνολικά, η μεταρρύθμιση του 1992 ήταν πολύ ευνοϊκή για τους ισπανούς παραγωγούς των αροτραίων καλλιεργειών, ιδίως, λαμβάνοντας υπόψη το γεγονός ότι οι ενισχύσεις καταβλήθηκαν ανεξάρτητα από τις ποσότητες που είχαν παραχθεί για να αντισταθμιστούν οι μειώσεις της παραγωγής που προκλήθηκαν από την ξηρασία.

Στον τομέα του γάλακτος, η αρχική ποσόστωση της Ισπανίας καθορίστηκε στο πλαίσιο των διαπραγματεύσεων προσχώρησης και ο καθορισμός της είχε ως βάση τις στατιστικές πληροφορίες που προσκομίστηκαν από την Ισπανία. Από το 1993/1994, η Κοινότητα χορήγησε στην Ισπανία αύξηση της ποσόστωσης η οποία επέτρεψε την απορρόφηση μεγάλου μέρους του γάλακτος το οποίο είχε παραχθεί εκτός ποσόστωσης. Πρέπει να υπενθυμιστεί ότι ο σκοπός του καθεστώτος των ποσοστώσεων είναι ακριβώς η αποφυγή της αύξησης της παραγωγής, εξασφαλίζοντας ταυτόχρονα την κατάλληλη εξέλιξη του εισοδήματος των παραγωγών.

Συχνά, στις κριτικές κατά του επιπέδου της ισπανικής ποσόστωσης κρύβεται η ιδέα σύμφωνα με την οποία η ποσόστωση θα έπρεπε να επιτρέπει την αυτάρκεια σε κάθε κράτος μέλος, Η ιδέα αυτή είναι αντίθετη με τις αρχές της ΚΠΓ και, οπωσδήποτε, δεν εφαρμόζεται στους τομείς στους οποίους η ισπανική παραγωγή υπερβαίνει την κατανάλωσή της.